62023TJ1189_RES
Asia T‑1189/23
Patriotes.eu
vastaan
Euroopan tason poliittisista puolueista ja Euroopan tason poliittisista säätiöistä vastaava viranomainen
Unionin yleisen tuomioistuimen tuomio (laajennettu kuudes jaosto) 10.9.2025
Toimielimiä koskeva oikeus – Euroopan tason poliittisista puolueista ja Euroopan tason poliittisista säätiöistä vastaava viranomainen – Päätös, jolla poliittiselle puolueelle määrätään taloudellinen seuraamus – Asetuksen (EU, Euratom) N:o 1141/2014 27 artiklan 2 kohdan a alakohdan vi alakohta – Sopimussuhteen ulkopuolinen vastuu
Toimielimiä koskeva oikeus – Euroopan tason poliittisten puolueiden ja Euroopan tason poliittisten säätiöiden perussääntö ja rahoitus – Euroopan tason poliittisista puolueista ja Euroopan tason poliittisista säätiöistä vastaavan viranomaisen määräämät taloudelliset seuraamukset – Euroopan tason poliittiselle puolueelle sillä perusteella määrätty seuraamus, että se toimitti tarkoituksellisesti virheellisiä tietoja – Virheellisten tietojen tarkoituksellisen toimittamisen käsite – Käsitteen alaan ei kuulu se, että puolue pitää sosiaalisissa verkostoissa saatavilla julkaisuja, joissa sen työvaliokunnan entinen jäsen mainitaan työvaliokunnan nykyisenä jäsenenä, tietoisena siitä, etteivät tiedot pidä paikkaansa
(Euroopan parlamentin ja neuvoston asetuksen N:o 1141/2014 27 artiklan 2 kohdan a alakohdan vi alakohta)
(ks. 74–100, 102–110 ja 117 kohta)
Tiivistelmä
Unionin yleinen tuomioistuin hyväksyy osittain siinä nostetun kumoamis- ja vahingonkorvauskanteen ja ottaa ensimmäistä kertaa kantaa Euroopan tason poliittisista puolueista ja Euroopan tason poliittisista säätiöistä vastaavan viranomaisen (jäljempänä vastuuviranomainen) tekemään päätökseen, jolla kyseinen viranomainen määräsi taloudellisen seuraamuksen asetuksen N:o 1141/2014 (
1
) 27 artiklan nojalla.
Kantaja Patriotes.eu, aiemmin Identité et Démocratie Parti (ID Parti), on rekisteröity Euroopan tason poliittiseksi puolueeksi. Kantaja toimitti 9.3.2022 vastuuviranomaiselle kirjeen, jonka liitteenä esitettiin muun muassa sellainen päivitetty luettelo kantajan työvaliokunnan jäsenistä, jossa ei enää 16.2.2022 alkaen mainittu erään jäsenen nimeä (jäljempänä asianomainen työvaliokunnan jäsen). Koska tätä muutosta ei välittömästi otettu huomioon kantajan internetsivustolla tai sosiaalisen median tileillä, vastuuviranomainen lähetti 23.3.2023 kantajalle tietopyynnön, jossa se tiedusteli yhtäältä 9.3.2022 toimitetun tiedon ja toisaalta kantajan internetsivustolla ja sosiaalisen median tileillä olleiden julkaisujen epäjohdonmukaisuudesta.
Vastuuviranomainen ja kantaja vaihtoivat useita viestejä, minkä jälkeen kyseinen viranomainen aloitti 14.6.2023 tutkinnan kantajan työvaliokunnan kokoonpanoa koskevista potentiaalisesti paikkaansa pitämättömistä tiedoista. Kantaja otti käyttöön uuden internetsivuston, jolla ei enää viitattu asianomaiseen työvaliokunnan jäseneen, ja ilmoitti tämän jälkeen 28.9.2023 lähettämällään kirjeellä vastuuviranomaiselle päättäneensä pitää sosiaalisen median tileillään julkaisut, joissa asianomainen työvaliokunnan jäsen esitettiin kantajan nykyisen työvaliokunnan jäsenenä.
Vastuuviranomainen määräsi 25.10.2023 tekemällään päätöksellä (jäljempänä riidanalainen päätös) kantajalle asetuksen N:o 1141/2014 27 artiklan 2 kohdan a alakohdan vi alakohdan nojalla taloudellisen seuraamuksen sillä perusteella, että kantaja oli pitänyt sosiaalisen median tileillään paikkaansa pitämättömiä julkaisuja, joissa asianomainen työvaliokunnan jäsen esitettiin kantajan nykyisen työvaliokunnan jäsenenä, vaikka hän ei enää ollut työvaliokunnan jäsen.
Unionin yleisen tuomioistuimen arviointi asiasta
Unionin yleinen tuomioistuin tulkitsee ensimmäisenä pääkysymyksenä asetuksen N:o 1141/2014 27 artiklan 2 kohdan a alakohdan vi alakohtaa. Ratkaisun antamiseksi nyt käsiteltävässä asiassa se tulkitsee kyseistä säännöstä ainoastaan sellaisten tilanteiden osalta, joissa asianomainen Euroopan tason poliittinen puolue on milloin tahansa tarkoituksellisesti toimittanut virheellisiä tietoja.
Unionin yleinen tuomioistuin toteaa aluksi säännöksen sanamuodon mukaisen tulkinnan osalta ensinnäkin, ettei kyseisessä säännöksessä määritetä virheellisten tietojen vastaanottajaa tai toimittamistapaa. Se huomauttaa kuitenkin, että säännöksessä käytetty sana ”toimittaa” viittaa yleiskielessä tavanomaisesti käytetyn merkityksensä mukaan ajatukseen pyydetyn tai vaaditun asian esittämisestä, ilmoittamisesta tai antamisesta. Se toteaa lisäksi, että kyseistä sanaa käytetään sanan ”tiedot” yhteydessä eräissä muissakin asetuksen N:o 1141/2014 säännöksissä, (
2
) joissa kyseinen sana viittaa siihen, että Euroopan tason poliittiset puolueet tai Euroopan tason poliittiset säätiöt ilmoittavat eri toimivaltaisille viranomaisille tietoja, joita tietyssä menettelyllisessä asiayhteydessä edellytetään. Kun asetuksessa N:o 1141/2014 sen sijaan viitataan tietojen antamiseen yleisölle, siinä käytetään ilmaisua ”asettaa saataville”, (
3
) ja kun asetuksessa säädetään internetissä julkaistavaksi tarkoitetuista tiedoista, siinä käytetään ilmaisua ”saatavilla sähköisesti” tai sanaa ”julkistaa”. (
4
) Niinpä asetuksen N:o 1141/2014 27 artiklan 2 kohdan a alakohdan vi alakohdassa käytetyllä ilmaisulla ”toimittanut virheellisiä – – tietoja” viitataan ajatukseen pyydettyjen tai vaadittujen tietojen esittämisestä, ilmoittamisesta tai antamisesta virheellisinä.
Unionin yleinen tuomioistuin toteaa toiseksi, että adverbi ”tarkoituksellisesti” viittaa yleiskielessä tavanomaisesti käytetyn merkityksensä mukaan tahallaan tehtyyn tai harkintaan perustuvaan tekoon, joten ilmaisu ”tarkoituksellisesti – – toimittanut virheellisiä – – tietoja” tukee tulkintaa, jonka mukaan Euroopan tason poliittinen puolue on ajankohtana, jona se esittää, ilmoittaa tai antaa pyydetyt tai vaaditut tiedot, tietoinen niiden paikkansapitämättömyydestä, mutta päättää tahallaan esittää, ilmoittaa tai antaa kyseiset tiedot.
Lopuksi unionin yleinen tuomioistuin korostaa, että ilmaisu ”milloin tahansa” merkitsee yleiskielessä tavanomaisesti käytetyn merkityksensä mukaan sitä, että jokin asia voi tapahtua minä hetkenä hyvänsä tietyn ajanjakson aikana. Tässä yhteydessä kyseisen ilmaisun käyttäminen tukee tulkintaa, jonka mukaan Euroopan tason poliittinen puolue päättää minä hetkenä hyvänsä esittää, ilmoittaa tai antaa pyydetyt tai vaaditut tiedot tahallaan virheellisinä.
Edellä esitetyt seikat puoltavat siis asetuksen N:o 1141/2014 27 artiklan 2 kohdan a alakohdan vi alakohdan sanamuotoon perustuvaa tulkintaa, jonka mukaan kyseistä säännöstä sovelletaan tilanteissa, joissa Euroopan tason poliittinen puolue päättää tahallaan ja milloin tahansa esittää, ilmoittaa tai antaa pyydetyt tai vaaditut tiedot virheellisinä tietoisena siitä, etteivät tiedot pidä paikkaansa.
Tämän jälkeen unionin yleinen tuomioistuin muistuttaa asiayhteyteen perustuvan tulkinnan yhteydessä ensinnäkin siitä, että asetuksessa N:o 1141/2014 säädetään Euroopan tason poliittisiin puolueisiin sovellettavasta sääntelykehyksestä ja niiden rahoitussäännöistä ja siitä ilmenee, että Euroopan tason poliittisilla puolueilla on velvollisuus toimittaa vastuuviranomaiselle tietoja – paitsi rekisteröitymisen yhteydessä myös koko olemassaolonsa ajan – rekisteröimisen edellytyksistä ja niihin liittyvistä hallintoa koskevista edellytyksistä, etenkin perussäännöistään mutta myös taloudellisesta tilanteestaan, toimittamalla sille muun muassa vuotuisen tilinpäätöksensä, ulkopuolisen tilintarkastajan lausunnon ja luettelon lahjoittajista ja maksujen suorittajista ja näiltä saaduista lahjoituksista tai maksuista.
Toiseksi unionin yleinen tuomioistuin huomauttaa yhtäältä, että vastuuviranomainen perustaa Euroopan tason poliittisten puolueiden ja Euroopan tason poliittisten säätiöiden rekisterin ja hoitaa sitä, (
5
) ja kyseisessä rekisterissä on rekisteröitymishakemusten yhteydessä annettuja tietoja ja asiakirjoja sekä myöhemmin toimitettuja tietoja ja asiakirjoja. (
6
) Kyseinen rekisteri on avoimuutta, vastuuvelvollisuutta ja oikeusvarmuutta edistävä julkinen palvelu ja vastuuviranomaisen on hoidettava sitä tavalla, joka tarjoaa rekisterissä olevien tietojen asianmukaisen saatavuuden ja vahvistamisen. (
7
) Unionin yleinen tuomioistuin toteaa toisaalta, että parlamentti julkistaa verkkosivustolla kaikkien Euroopan tason poliittisten puolueiden perussäännöt sekä niiden rekisteröintihakemusten mukana toimitetut asiakirjat, ja vastuuviranomaiselle ilmoitetut näitä koskevat muutokset, samoin kuin puolueiden vuotuiset tilinpäätökset, ulkopuolisen tilintarkastajan lausunnot, lahjoittajien nimet ja näiden tekemät lahjoitukset, joista on ilmoitettu, ja maksut, joista on ilmoitettu. (
8
) Niinpä asetuksen N:o 1141/2014 säännöksistä ilmenee, (
9
) että toimivaltaisten viranomaisten, mukaan lukien vastuuviranomainen, on saatettava yleisön saataville Euroopan tason poliittisia puolueita koskevat tiedot, ja etenkin tiedot, joiden katsotaan olevan yleisen edun kannalta merkittäviä, jotta yleisöllä on asianmukainen pääsy kyseisiin tietoihin. Asetuksessa ei sen sijaan aseteta Euroopan tason poliittisille puolueille minkäänlaista velvollisuutta saattaa tietoja yleisön saataville.
Unionin yleinen tuomioistuin toteaa lopuksi, että muiden asetuksen N:o 1141/2014 27 artiklan 2 kohdan a alakohdan vi alakohdassa tarkoitettujen rikkomusten osalta – joita ovat esimerkiksi se, että Euroopan tason poliittinen puolue on tarkoituksellisesti jättänyt toimittamatta tietoja, ja se, että puolueen vuotuisessa tilinpäätöksessä on jätetty esittämättä merkittäviä tietoja tai siinä on merkittäviä epätarkkuuksia – säädetään seuraamuksista siinä tapauksessa, etteivät puolueet noudata vaatimuksia, jotka koskevat tietojen toimittamista toimivaltaisille viranomaisille.
Kaikki edellä esitetyt seikat tukevat sellaista asetuksen N:o 1141/2014 27 artiklan 2 kohdan a alakohdan vi alakohdan asiayhteyteen perustuvaa tulkintaa, jonka mukaan kyseistä säännöstä sovelletaan tilanteissa, joissa Euroopan tason poliittinen puolue toimittaa tarkoituksellisesti virheellisiä tietoja toimivaltaisille viranomaisille, mukaan lukien vastuuviranomainen.
Unionin yleinen tuomioistuin toteaa vielä teleologisen tulkinnan osalta ensinnäkin, että asetuksen N:o 1141/2014 perimmäisenä tavoitteena on vahvistaa Euroopan tason poliittista tietoisuutta ja unionin edustuksellista demokratiaa. (
10
) Unionin yleinen tuomioistuin huomauttaa lisäksi, että kyseisen asetuksen tavoitteisiin kuuluvat myös Euroopan tason poliittisten puolueiden avoimuuden vahvistaminen (
11
) ja niille asetetun vastuuvelvollisuuden vahvistaminen. (
12
)
Unionin yleinen tuomioistuin toteaa toiseksi, että antaessaan asetuksen N:o 1141/2014 unionin lainsäätäjän tarkoituksena oli saavuttaa edellä mainitut tavoitteet ottamalla käyttöön sääntelykehyksen, jonka tarkoituksena on taata, että toimivaltaiset viranomaiset saattavat yleisön saataville Euroopan tason poliittisia puolueita koskevat tiedot, joiden katsotaan olevan yleisen edun kannalta merkittäviä, jotta yleisöllä on asianmukainen pääsy kyseisiin tietoihin ja jotta yleisö voi valvoa kyseisten puolueiden toimintaa tehokkaasti.
Näin ollen asetuksen N:o 1141/2014 27 artiklan 2 kohdan a alakohdan vi alakohtaa on tulkittava teleologisesti siten, että kyseistä säännöstä sovelletaan tilanteissa, joissa Euroopan tason poliittinen puolue toimittaa tarkoituksellisesti virheellisiä tietoja kyseisen sääntelykehyksen yhteydessä toimivaltaisille viranomaisille.
Edellä esitetyn perusteella unionin yleinen tuomioistuin katsoo, että asetuksen N:o 1141/2014 27 artiklan 2 kohdan a alakohdan vi alakohtaa on niiden siinä tarkoitettujen tilanteiden osalta, joissa asianomainen Euroopan tason poliittinen puolue on milloin tahansa tarkoituksellisesti toimittanut virheellisiä tietoja, tulkittava siten, että säännöstä sovelletaan tilanteissa, joissa tällainen puolue toimittaa tarkoituksellisesti virheellisiä tietoja toimivaltaisille viranomaisille, mukaan lukien vastuuviranomainen, kyseisen asetuksen mukaisten velvollisuuksiensa täyttämisen yhteydessä.
Unionin yleinen tuomioistuin tarkastelee toisena pääkysymyksenä sitä, määräsikö vastuuviranomainen tässä tapauksessa oikeutetusti taloudellisen seuraamuksen asetuksen N:o 1141/2014 27 artiklan 2 kohdan a alakohdan vi alakohdan nojalla. Se toteaa tässä yhteydessä, että vastuuviranomainen määräsi kantajalle taloudellisen seuraamuksen mainitun säännöksen nojalla sillä perusteella, että kantaja oli pitänyt sosiaalisen median tileillään julkaisuja, joissa asianomainen työvaliokunnan jäsen mainitaan kantajan nykyisen työvaliokunnan jäsenenä, tietoisena siitä, etteivät tiedot pitäneet paikkaansa. Unionin yleinen tuomioistuin korostaa yhtäältä, että mainittua säännöstä sovelletaan tilanteissa, joissa Euroopan tason poliittinen puolue toimittaa tarkoituksellisesti virheellisiä tietoja vastuuviranomaiselle kyseisen asetuksen mukaisten velvollisuuksiensa täyttämisen yhteydessä. Toisaalta säännöksen sanamuodosta ilmenee, että sitä sovelletaan tilanteisiin, joissa Euroopan tason poliittinen puolue ”toimittaa” tarkoituksellisesti virheellisiä tietoja. Verbin ”pitää” – joka tarkoittaa yleiskielessä tavanomaisesti käytetyn merkityksensä mukaan ”säilyttämistä”, ”pitkäkestoista säilyttämistä” tai ”muuttamatta jättämistä” – merkitys ei kuitenkaan ole sama kuin verbin ”toimittaa” merkitys, joka viittaa etenkin ajatukseen pyydetyn tai vaaditun asian esittämisestä, ilmoittamisesta tai antamisesta.
Näiden seikkojen vuoksi unionin yleinen tuomioistuin katsoo, että kun vastuuviranomainen määräsi kantajalle taloudellisen seuraamuksen asetuksen N:o 1141/2014 27 artiklan 2 kohdan a alakohdan vi alakohdan nojalla sillä perusteella, että kantaja oli pitänyt sosiaalisen median tileillään julkaisuja, joissa asianomainen työvaliokunnan jäsen mainitaan kantajan nykyisen työvaliokunnan jäsenenä, tietoisena siitä, etteivät tiedot pitäneet paikkaansa, vastuuviranomainen teki oikeudellisen virheen. Näin ollen unionin yleinen tuomioistuin kumoaa riidanalaisen päätöksen.
Unionin yleinen tuomioistuin hylkää kuitenkin kantajan vahingonkorvausvaatimukset.
(
1
)	Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22.10.2014 annettu Euroopan parlamentin ja neuvoston asetus (EU, Euratom) N:o 1141/2014 (EUVL 2014, L 317, s. 1).
(
2
)	Ks. mm. asetuksen 23 artiklan 4 kohta, 24 artiklan 4 kohdan ensimmäinen alakohta, 25 artiklan 6 kohta ja 29 artiklan 1 kohta.
(
3
)	Asetuksen N:o 1141/2014 johdanto-osan 41 perustelukappale.
(
4
)	Asetuksen N:o 1141/2014 7 artiklan 1 kohta ja 32 artikla.
(
5
)	Asetuksen N:o 1141/2014 7 artiklan 1 kohta.
(
6
)	Euroopan tason poliittisten puolueiden ja säätiöiden rekisterin sisällöstä ja toiminnasta 2.10.2015 annetun komission delegoidun asetuksen (EU, Euratom) 2015/2401 (EUVL 2015, L 333, s. 50) johdanto-osan toinen perustelukappale ja 1 artikla.
(
7
)	Delegoidun asetuksen 2015/2401 johdanto-osan neljäs perustelukappale.
(
8
)	Asetuksen N:o 1141/2014 32 artiklan 1 kohdan a ja d–f alakohta.
(
9
)	Ks. mm. asetuksen N:o 1141/2014 johdanto-osan 33 perustelukappale.
(
10
)	Asetuksen N:o 1141/2014 johdanto-osan ensimmäinen ja 23 perustelukappale.
(
11
)	Asetuksen N:o 1141/2014 johdanto-osan 24, 33, 34 ja 38 perustelukappale.
(
12
)	Asetuksen N:o 1141/2014 johdanto-osan 26 ja 33 perustelukappale.